Հ.Հ. Սփիւռքի նախարարութեան «Հայերն Այսօր» ելեկտրոնային պարբերաթերթը 7 Սեպտեմբերին հրատարակած էր Ցեղասպանութեան 100-ամեակի ձեռնարկները համակարգող Լիբանանի յանձնախումբի ատենապետուհի Սեդա Մարկոսեան Խտըշեանի տեսակէտը խորհրդաժողովին առիթով (1)։ Ըստ յօդուածագրին, կը սպասուէր, «որ նախօրօք՝ մէկ կամ երկու տարի առաջ, անոնք [համաժողովին առաջադրուած բոլոր նիւթերը. Վ.Մ] ուղղուած ըլլային Սփիւռքի բոլոր կառոյցներուն, Միջին Արեւելքի, Եւրոպայի, Ամերիկաներու կրօնական, մշակութային եւ քաղաքական մարմիններուն, առաջարկելով քննել իւրաքանչիւր թեմա մասնագէտ անձերու հետ, շրջանային համաժողովներու մէջ, ապա ներկայացուած տեսակէտները՝ բիւրեղացած ու համադրուած բանաձեւուէին իբրեւ թելադրութիւններ եւ նոր միայն ներկայացուէին այս համաժողովին, այն ատեն պիտի ունենայինք համազգային հարցերու համահայկական եւ համազգային առաջարկութիւններ, ուսումնասիրուած ու քննարկուած Սփիւռքի ներուժի բոլոր բաղկացուցիչ տարրերուն կողմէ»։ Նման բան չէ եղած. ուրեմն՝ հաւանաբար, ժողովը աւանդական ձեւաչափով ընթացած է. զեկուցաբեր մը խօսած է, տուեալ հարցին շուրջ քանի մը հոգի լուսաբանութիւններ ուզած են, ուրիշներ՝ տեսակէտ յայտնած, եւ… շարունակութիւնը կ՚իմանանք մօտ ատենէն։